送張無夢歸天台  其一
作者：查道
朝代：宋

paragraphs: 天台峻極橫海濱，金庭紫洞多真人。
先生舍道心照鄰，上有羲軒爲逸民。
玉韞深山珠在水，圓折如虹難自晦。
萬乘知名欲見之，來謁西清頻召對。
亭亭孤雲本無心，琅琅仙骨時所欽。
牢讓賜金兼好爵，俄辭堯闕復丘林。
事載緹紬誠可貴，跡寄煙霞愈無累。
還同麟鳳遇皇明，暫出巖扃作祥瑞。